......... Pierre Lamiche, clerc, garde dou scel de madame la contesse de Flandres, d’Artois et de Bourgoigne, en la prévosté de Molins les Engilbert, salut. Sachent tous que en la présence de Odile Quotignon, clerc, etc., et des tesmoins cy dessous, a esté admenez en jugement Guillaumes le Gros du Rié, prisonnier en la terre et justice de Bunais, pour cause de ce qu’il a esté fatteurs corpables, consentans et aidens de la bature faite en la personne de Jehan le Moez, autrement dit le marchant de Monz en Genebrey, tellement que la mort en est ensuyvie; et à icelluy Guillaume a esté lehue en jugement la confession qu’il ha sur ce faite, parmi la quelle il est trovez consentens, facteurs et aidens du dit omicide, et la quelle confession il n’a en rens contredicte, mais la approvée, cogneue et confessée en jugement en la présence des diz tesmoins et de plusieurs autres saiges existens en court, par devant honorable homme et saige Pierre de Molins, garde de la justice du dit lieu de Bunais pour religieuse personne et honeste frère Jehan de Taloye, segretain de Comagny, maistre et gouverneur de la maison, terre et justice de Bunais. La quelle confession ainsi vehue, lehue et cogneue, le dit prisonnier en son absence a esté juigez et condempnez à estre justicez à mort: c’est assavoir de treyner et de pandre, au quels jugement et condempnation le dit juige et garde de la dite justice de Bunais ha mis et interposé son décret et assentement, et incontinent li dit juigement ainsi fait, maistre Denys, borrel de Nevers, ha icelluy prisonnier pris, et li ha liées les mains par devant comme meurtrier, et ung chevestre mis au col, et incontinent la mené aux forches, et, en la présence du dit juré et des diz tesmoins et de plusieurs autres, le diz prisonnier a esté treynez à la quehue d’un cheval, menez aux forches et panduz comme meurtrier, jusques à ce que complissement de justice en ha esté fait. Du quel accomplissement de justice a esté demandé et requis au diz juré instrument et lettres valens témoignage par le dit juge et garde de justice, li quels juré li ha octroyée pour valoir et proffiter en son leu, etc. Donné le VIe jour du mois d’aoust, l’an MCCC LXVII, en présence des tesmoins à ce appelés, Pierre Lamiche l’ainné, Pierre Lamiche le jeune, Herart de Ville-Morier, Huguenin, Rocheri, Guillaume Lamiche, Mathé du Prestrain, Perronet Rulle, Hugues Lamoignon, Jehan Bertelon, Perrin de Roiches, Johannon de Bresces, Guillaume de la Broce, Jehan du Chasteaul, Bureaul, Chevrot, Guillaume de Villestot, Loys de Marry, escuyer, Jehan du Plassoiz, chastellain de Molins, Huguenin Perrot, Olivier de Chaumettes, etc. P. COTIGNON.